***COMUNICAT DE PRESĂ***

***Incendiu la o casă și anexă din localitatea Gura Ocniței***

Astăzi, 23 septembrie 2020, în jurul orei 14:15, pompierii de la Detașamentul Moreni au fost alertați și au intervenit cu două autospeciale pentru stingerea unui incendiu izbucnit într-o gospodărie din localitatea Gura Ocniței.

La operațiunea de stingere a participat și Serviciul Voluntar pentru Situații de Urgență (SVSU) al comunei Gura Ocniței, cu două autospeciale de stingere.

Sosiți la locul evenimentului salvatorii au găsit incendiul generalizat la o casă nelocuită și o anexă gospodărească, ambele fiind mistuite de flăcări aproape în totalitate.

Din fericire nu s-au înregistrat victime, iar pompierii au salvat din calea flăcărilor casa în care locuiesc proprietarii.

În urma cercetărilor efectuate la fața locului, se pare că incendiul a pornit de la un foc deschis făcut în curte pentru a arde vegetația uscată și resturi vegetale, flăcările extinzându-se la casa nelocuită și la anexă.

COMPARTIMENT

*INFORMARE ȘI RELAȚII PUBLICE*